
ABSTRACT

Alături de drepturile omului şi de supremaţia dreptului, democraţia reprezintă unul din cei trei piloni ai patrimoniului constituţional european. Democraţia nu poate fi concepută în lipsa alegerilor fundamentate pe principii care le conferă caracter democratic.

Patrimoniul constituţional european poate fi analizat sub două aspecte: pe de o parte, sub aspectul nucleului dur al patrimoniului electoral european, respectiv principiile constituţionale de drept electoral – precum votul universal, egal, liber, secret şi direct şi, pe de altă parte, sub aspectul alegerilor democratice care nu se pot desfăşura fără respectarea condiţiilor-cadru ale unui stat democratic fondat pe supremaţia dreptului, precum drepturile fundamentale, stabilitatea dreptului electoral şi garanţiile procedurale efective. 

Protecţia minorităţilor naţionale constituie un element central al dezbaterii politice şi al realizării a trei principii fundamentale ale patrimoniului constituţional european : democraţia, drepturile omului şi supremaţia dreptului.

Potrivit principiilor dreptului internaţional, dreptul electoral trebuie să garanteze egalitatea persoanelor care aparţin minorităţilor naţionale, ceea ce implică îndeosebi, interdicţia oricărei discriminări bazată pe apartenanţa la o minoritate naţională (art.4.1 din Convenţia-cadru pentru protecţia minorităţilor naţionale). Stabilirea circumscripţiilor electorale sau regulile privind pragul electoral nu trebuie să îngreuneze prezenţa, în organele alese, a persoanelor aparţinând minorităţilor naţionale.

Lucrarea prezintă aspecte referitoare la mecanismele electorale instituite pentru facilitarea reprezentării parlamentare a minorităţilor naţionale în state membre UE.

I. CONSIDERAŢII GENERALE

Participarea efectivă a minorităţilor naţionale la viaţa publică reprezintă un element esenţial al oricărei societăţi pacifiste şi democratice. Experienţa dobândită demonstrează că, pentru promovarea acestei participări, este necesar ca puterile publice să adopte dispoziţii particulare/speciale referitoare la minorităţile naţionale.
▪ Promovarea participării minorităţilor naţionale la viaţa politică se regăseşte îndeosebi în statele în care condiţiile legate de numărul minim de aderenţi şi de reprezentativitatea regională riscă să restrângă posibilităţile de care se bucură membrii minorităţilor naţionale şi în state în care sunt interzise partidele cu caracter etnic sau regional (de exemplu, Bulgaria).

În documentul „Linii directoare privind reglementarea partidelor politice. Rolul candidaţilor şi candidaţii minorităţilor în partide”,
 Comisia de la Veneţia a subliniat necesitatea acordării dreptului de a fi aleşi pentru membrii minorităţilor naţionale. În acest sens, în cadrul procesului electoral trebuie luate măsuri pentru a asigura acestora şanse egale de a fi aleşi şi reprezentaţi în Parlament. 

În acelaşi sens, Convenţia-cadru privind protecţia minorităţilor naţionale
 prevede necesitatea adoptării de texte legale care să stipuleze asumarea, de către autorităţile statale, de obligaţii în materia participării integrale şi egale a minorităţilor la viaţa politică (art.4.2 şi art.15).  Adoptarea de iniţiative specifice referitoare la promovarea participării minorităţilor la viaţa politică este crucială pentru a se garanta că exigenţele în materia reprezentării egale a minorităţilor nu rămân literă moartă. 
Partidele politice pot avea în vedere adoptarea de măsuri vizând susţinerea participării minorităţilor, inclusiv înfiinţarea de comitete consultative specializate şi punerea în practică a unor programe de formare şi de recrutare orientate spre minorităţile naţionale, şi, simultan, obligaţia de a include membri ai minorităţilor în organele interne ale partidelor şi pe listele de candidaţi. 

De asemenea, posibilitatea reprezentanţilor minorităţilor naţionale de a fi aleşi constituie un domeniu potenţial important de reglementare. Potrivit Convenţiei-cadru a Consiliului Europei pentru protecţia minorităţilor naţionale, pentru asigurarea exercitării tuturor drepturilor electorale de către minorităţile naţionale, statele trebuie să ia măsuri care să asigure minorităţilor naţionale şanse egale în prezentarea de candidaţi şi în reprezentarea în Parlament.

Măsurile referitoare la facilitarea reprezentării parlamentare a minorităţilor naţionale includ: atribuirea anticipată (pentru o anumită minoritate naţională/anumite minorităţi naţionale) a unui număr specific de mandate parlamentare; eliminarea pragului electoral pentru partidele care apără interesele minorităţilor naţionale; stabilirea de circumscripţii electorale adaptate etc.

▪ În acest sens, Codul de bună conduită în materie electorală
 conţine câteva principii fundamentale în aplicarea de acţiuni pozitive în materie electorală conforme cu patrimoniul electoral european şi potrivit cărora:

- partidele minorităţilor naţionale trebuie autorizate; cu toate acestea, participarea minorităţilor naţionale în partidele politice nu este şi nu trebuie să fie limitată la partidele aşa-zis etnice;
- în principiu, adoptarea de reguli specifice care garantează minorităţilor naţionale mandate rezervate sau care prevăd o excepţie de la regulile normale de atribuire a mandatelor (de exemplu, eliminarea pragului electoral) pentru partidele minorităţilor naţionale nu contravine principiului egalităţii votului;
- candidaţii şi alegătorii nu trebuie constrânşi să îşi indice apartenenţa la o minoritate naţională (potrivit art.3 din Convenţia-cadru pentru protecţia minorităţilor naţionale
).

- pragurile electorale  nu trebuie să afecteze şansele minorităţilor naţionale de a fi reprezentate;
- circumscripţiile electorale (număr, dimensiune şi formă, număr de mandate) pot fi stabilite de aşa manieră încât să favorizeze participarea minorităţilor naţionale la procesele decizionale. 
▪ Anumite sisteme electorale facilitează reprezentarea în Parlament a minorităţilor naţionale. Este, îndeosebi, cazul reprezentării proporţionale în circumscripţie unică sau în circumscripţiile multinominale (cu un prag ridicat de reprezentare). De asemenea, şi sistemele cu scrutin de listă prevăzând mici circumscripţii multinominale sau chiar sistemele uninominale (cu majoritate absolută sau relativă) permit reprezentarea minorităţilor, cu condiţia ca acestea din urmă să fie concentrate din punct de vedere geografic.

De asemenea, condiţiile privind depunerea candidaturii şi votul, între alţi factori, ar putea avea o oarecare influenţă asupra reprezentării minorităţilor.

În unele ţări (precum Germania şi Polonia), „scutirea de pragul electoral legal stabilit” operează pentru listele de candidaţi/partidele reprezentând minorităţile naţionale.

Anumite legislaţii rezervă anticipat mandate reprezentanţilor minorităţilor naţionale: Croaţia, România, Slovenia (precum şi legislaţiile din alte ţări europene - Albania, Bosnia-Herţegovina, Kosovo, Muntenegru). Totuşi, noţiunea de rezervare anticipată de mandate pentru minorităţi este contestabilă. Dacă această măsură se poate dovedi eficientă pe termen scurt în timpul unei perioade de tranziţie, interesul superior pe termen lung al minorităţilor şi al ţării este, în general, mai bine atins printr-o reprezentare în cadrul sistemului electoral ordinar. Mai mult, formula mandatelor rezervate ridică invariabil problema de a şti ce minorităţi trebuie să beneficieze şi ce persoane reprezintă în mod legitim diversele minorităţi în parlamentul local sau naţional.

▪ Potrivit Comisiei de la Veneţia
, factorii care influenţează prezenţa persoanelor aparţinând minorităţilor naţionale în organele alese sunt multipli: sistemul electoral, alegerea candidaţilor de către partidele politice, caracterul concentrat sau dispersat al minorităţilor naţionale, integrarea – mai mare sau mai mică - a acestora în societate, importanţa numerică a minorităţilor naţionale şi, nu în ultimul rând, voturile exprimate de alegători. 

Sistemul electoral are un anumit efect asupra participării la viaţa politică a persoanelor aparţinând minorităţilor naţionale. Pe de o parte, unele state – destul de puţine – prevăd reguli specifice destinate asigurării unei astfel de participări. Pe de altă parte, reguli neutre (de exemplu, cele prevăzute pentru decupajul circumscripţiilor electorale) sunt prevăzute pentru facilitarea reprezentării minorităţilor. Cu toate acestea, reprezentarea minorităţilor naţionale nu constituie un element determinant în adoptarea unui sistem electoral.

Aspecte generale privind prezenţa persoanelor aparţinând minorităţilor naţionale în organele alese

- Sistemul electoral are un efect simţitor asupra reprezentării minorităţilor în statele în care există partide specifice ale minorităţilor naţionale.

- Interzicerea partidelor politice ale minorităţilor naţionale este rară de jure şi excepţională de facto.

- În cazurile în care partidele minorităţilor naţionale sunt autorizate în termeni foarte generali, aceasta semnifică faptul că existenţa acestora nu este indispensabilă pentru prezenţa în organele alese a persoanelor aparţinând minorităţilor naţionale.
- Cu cât sistemul electoral este mai proporţional, cu atât minorităţile dispersate sau puţin numeroase au mai puţine şanse de a fi reprezentate în organele alese ; numărul mandatelor atribuite per circumscripţie constituie un element determinant al proporţionalităţii sistemului.

- Dacă listele nu sunt blocate, în exercitarea votului, alegătorul poate lua în considerare şi apartenenţa candidaţilor la minorităţile naţionale. Dacă o astfel de libertate de alegere favorizează sau defavorizează minorităţile depinde de numeroşi factori, printre care cel al importanţei numerice a minorităţilor.

- Existenţa inegalităţilor de reprezentare poate exercita o influenţă pozitivă sau negativă asupra reprezentării minorităţilor concentrate.

- Recunoaşterea statutului de circumscripţie pentru un teritoriu în care minoritatea este majoritară facilitează reprezentarea acesteia în organele alese, mai ales în cazul aplicării sistemului majoritar. 

În concluzie, participarea persoanelor care aparţin minorităţilor naţionale la viaţa publică prin intermediul funcţiilor elective rezultă mai puţin din regulile specifice aplicabile minorităţilor naţionale, decât din punerea în practică a regulilor generale de drept electoral, modificate, după caz, pentru sporirea şanselor de succes ale candidaţilor aparţinând acestor minorităţi.

▪ Dublul drept de vot este unul din mijloacele de garantare a reprezentării în Parlament a persoanelor aparţinând minorităţilor naţionale. 
 

Numai Slovenia garantează dublul drept de vot persoanelor aparţinând minorităţilor naţionale; 2 reprezentanţi ai minorităţilor italiană şi maghiară, aleşi pe liste speciale, au un statut de deputaţi. 
În Cipru, în afara dreptului de vot general (ca membri ai comunităţii greceşti), membrii fiecăruia din grupurile religioase maronit, armean şi latin aleg un deputat care să reprezinte grupul în Camera Reprezentanţilor; aceşti deputaţi au un statut consultativ. Deputatul astfel ales are dreptul de a prezenta opiniile grupului său cu privire la subiecte legate de acest grup sau de a prezenta observaţii la subiecte legate de acestea în faţa oricărui organ/comisie a Camerei Reprezentanţilor. 

Art.15 din Constituţia Croaţiei garantează drepturi egale membrilor tuturor minorităţilor naţionale şi prevede că, prin lege, acestora li se poate acorda – suplimentar dreptului general de vot–dreptul special de a-şi alege reprezentanţii în Parlament. 

Codul de bună conduită în materie electorală conţine o dispoziţie specifică privind protecţia minorităţilor, formulată după cum urmează:

„2.4. Egalitatea şi minorităţile naţionale

(…)
b. În principiu, nu contravine egalităţii de vot adoptarea de reguli specifice care  să garanteze minorităţilor naţionale mandate rezervate sau care să prevadă o excepţie la regulile normale de atribuire a mandatelor (de exemplu, eliminarea pragului electoral) pentru partidele minorităţilor naţionale…”

În Raportul explicativ referitor la Codul electoral, se precizează că măsurile specifice iniţiate „pentru a asigura o reprezentare minimală a minorităţilor, fie garantându-le mandate rezervate, fie prevăzând excepţii la normale normale de atribuire a mandatelor, de exemplu, prin eliminarea pragului electoral pentru partidele minorităţilor naţionale, nu sunt contrare principiului egalităţii. De asemenea, poate fi prevăzut ca persoanele aparţinând minorităţilor naţionale să aibă dreptul de a vota şi pentru listele generale şi pentru listele minorităţilor naţionale.” 
Totuşi, Codul nu stipulează explicit posibilitatea existenţei votului dublu, în condiţiile în care ceilalţi alegători (care nu aparţin minorităţilor naţionale) dispun de un singur vot. 
Potrivit Comisiei de la Veneţia, votul dublu este o măsură excepţională, care trebuie să respecte Constituţia şi care este admisibilă dacă respectă principiul proporţionalităţii sub diferitele sale aspecte. Ceea ce semnifică faptul că votul dublu poate fi justificat numai dacă:

- este imposibil să se atingă obiectivul vizat prin alte măsuri mai puţin restrictive care nu aduc atingere principiului egalităţii numerice a votului;

- prezintă un caracter tranzitoriu;

- vizează numai o minoritate puţin numeroasă.

Recursul la votul dublu nu se poate justifica decât cu titlu temporar, în perspectiva unei mai bune integrări ulterioare a minorităţilor în sistemul politic. Dacă, după un anumit timp, acest scop poate fi atins prin alte măsuri mai puţin restrictive, care nu aduc atingere principiului egalităţii numerice a votului, sistemul votului dublu nu se mai justifică.

Numai pentru minorităţile naţionale reduse numeric se poate acorda facilitatea votului dublu. Minorităţile mari pot fi într-adevăr reprezentate prin intermediul îmbunătăţirilor aduse sistemului electoral: circumscripţii electorale specifice, proporţionalitate accentuată a sistemului electoral; eliminarea pragului electoral pentru listele organizaţiilor/partidelor minorităţilor.

II. REPREZENTAREA PARLAMENTARĂ A MINORITĂŢILOR NAŢIONALE ÎN STATE MEMBRE UE 

Legislaţia unor state membre reglementează rezervarea, pentru minorităţile naţionale, a unui anumit număr de mandate parlamentare (Croaţia, Slovenia, România) sau eliminarea/micşorarea pragului electoral pentru organizaţiile/partidele reprezentând minorităţile naţionale (Germania, Danemarca, Polonia). Măsurile, destinate asigurării unei reprezentări minimale a minorităţilor, nu contravin principiului egalităţii votului.

1. State membre care au reglementat rezervarea de mandate parlamentare pentru minorităţile naţionale

Numai trei state membre au reglementat mecanismul de rezervare anticipată a mandatelor parlamentare pentru minorităţile naţionale : Croaţia, România şi Slovenia.

În Croaţia, art.15 din Constituţie garantează egalitatea în drepturi pentru toţi membrii minorităţilor naţionale. Legea din 2002 privind drepturile minorităţilor naţionale prevede cotele de reprezentare a minorităţilor naţionale în Parlament. 
Astfel, potrivit art.19.2, cel puţin trei mandate parlamentare sunt rezervate minorităţilor naţionale reprezentând peste 1,5% din populaţia ţării; minorităţile naţionale reprezentând mai puţin de 1,5% din populaţie dispun, suplimentar dreptului de participare la votul general, de un drept special de vot pentru alegerea a cinci deputaţi aparţinând acestor minorităţi naţionale din propria circumscripţie, cu respectarea legislaţiei privind alegerea deputaţilor în Parlament şi fără posibilitatea restrângerii drepturilor obţinute de minorităţile naţionale.

Constituţia României garantează prezenţa reprezentanţilor minorităţilor în parlamentul naţional. Potrivit art.62.2 „Organizaţiile cetăţenilor aparţinând minorităţilor naţionale, care nu întrunesc în alegeri numărul de voturi pentru a fi reprezentate în Parlament, au dreptul la câte un loc de deputat, în condiţiile legii electorale. Cetăţenii unei minorităţi naţionale pot fi reprezentaţi numai de o singură organizaţie”.

CROATIA

▪ Potrivit art.15 din Constituţie, în afara dreptului electoral general, dreptul special al membrilor minorităţilor naţionale de a-şi alege reprezentanţii în Parlament poate fi reglementat prin lege.

Constituţie

“Art.15

Membrilor tuturor minorităţilor naţionale din Republica Croaţia li se garantează drepturi egale.

Egalitatea şi protecţia drepturilor minorităţilor naţionale se reglementează prin lege constituţională adoptată potrivit procedurii prevăzute pentru legea organică.

Suplimentar votului general, dreptul membrilor minorităţilor naţionale de a-şi alege reprezentanţii în Parlamentul Croat poate fi prevăzut prin lege.”

▪ Art.19 din Legea constituţională din 2002 privind drepturile minorităţilor naţionale
 stipulează dreptul membrilor minorităţilor naţionale de a fi reprezentaţi în Parlament.

„Art.19

(1) Republica Croaţia garantează membrilor minorităţilor naţionale dreptul de a fi reprezentaţi în Parlamentul croat.

(2) În Parlamentul croat, cel puţin 3 mandate sunt rezervate reprezentanţilor minorităţilor naţionale care, la data intrării în vigoare a acestei legi constituţionale, reprezintă peste 1,5 procente din populaţia Republicii Croaţia şi care obţin dreptul de reprezentare pe baza votului universal, prin alegere de pe listele partidului constituit de minorităţi sau de pe listele propuse de alegătorii care aparţin acestor minorităţi, în conformitate cu legislaţia care guvernează alegerea deputaţilor în Parlamentul croat.

(3) Suplimentar dreptului de exercitare a votului universal, minorităţile naţionale care reprezintă mai puţin de 1,5% din populaţia Republicii Croaţia, dispun de un drept special de a alege cinci deputaţi aparţinând acestor minorităţi, în cadrul circumscripţiilor speciale proprii, în conformitate cu legislaţia care guvernează alegerea deputaţilor în Parlamentul croat şi fără încălcarea drepturilor obţinute de minorităţile naţionale.” 

▪ Potrivit Legii privind alegerea reprezentanţilor în Parlamentul croat
, în cadrul alegerilor parlamentare, funcţionează două tipuri de sisteme electorale: sistemul electoral (general) proporţional şi sistemul cu majoritate relativă (special) pentru alegerea reprezentanţilor minorităţilor.

Legea prevede că, din cele 140 de mandate parlamentare, 8 mandate sunt garantate anticipat membrilor minorităţilor, fiind repartizate după cum urmează: pentru minoritatea sârbă – 3 mandate; pentru minorităţile maghiară şi italiană – câte 1 mandat (pentru fiecare); pentru minorităţile cehă şi slovacă – 1 mandat; pentru minorităţile austriacă, bulgară, germană, poloneză, roma, română, rutenă, rusă, turcă, ucrainiană, vlahă şi evreiască – 1 mandat; pentru minorităţile albaneză, bosniacă, muntenegreană, macedoneană şi slovenă – 1 mandat. 

„Dreptul membrilor minorităţilor naţionale din Republica Croaţia de a fi reprezentaţi în Parlamentul croat

Art.15

Republica Croaţia garantează exercitarea, de către membrii minorităţilor naţionale din Republica Croaţia, a dreptului de reprezentare în Parlament.

Membrii minorităţilor în Republica Croaţia au dreptul de a alege 8 reprezentanţi în Parlament, aleşi într-o circumscripţie specială situată pe teritoriul Republicii Croaţia.

	Art.16

Potrivit Legii constituţionale privind drepturile minorităţilor naţionale, membrii minorităţii naţionale sârbe aleg 3 reprezentanţi în Parlament. 



	Membrii minorităţii naţionale maghiare ales un reprezentant în Parlament.

Membrii minorităţii naţionale italiene aleg un reprezentant în Parlament.

Membrii minorităţilor cehe şi slovace aleg, împreună, un reprezentant în Parlament.



	Membrii minorităţilor autriacă, bulgară, germană, poloneză, roma, română, rutenă, rusă, turcă, ucrainiană, valahă şi evreiască aleg, împreună, un reprezentant în Parlament.

Membrii minorităţilor naţionale albaneză, bosniacă, muntenegreană, macedoneană şi slovenă ales, împreună, un reprezentant în Parlament.

Membrii minorităţilor naţionale menţionate la paragrafele 1, 2 şi 3 ale prezentului articol, în afara candidatului reprezentant, propun şi supleantul acestuia, care este ales împreună cu acesta.

Membrii minorităţilor naţionale menţionate la paragrafele 4, 5 şi 6 ale prezentului articol propun numai candidatul reprezentant, urmând ca supleantul acestuia să fie candidatul care a obţinut cele mai multe voturi.

Art.17

Dreptul de a prezenta propuneri de candidaţi ai  minorităţilor naţionale îl au partidele politice, alegătorii şi asociaţiile minorităţilor naţionale.

În cazul în care candidatul unei minorităţi naţionale, precum şi supleantul acestuia sunt propuşi de alegători, pentru o nominalizare validă este necesară colectarea semnăturilor a 100 de alegători.

Art.18

Semnăturile alegătorilor în procedura de nominalizare a candidaţilor şi supleanţilor acestora, care sunt aleşi în circumscripţii speciale se colectează într-un anumit formular, completat cu numele şi prenumele, naţionalitatea şi adresa candidatului propus, şi cu numele, prenumele şi adresa alegătorului semnatar.”


Slovenia
Pentru comunităţile italiană şi maghiară, dispoziţiile constituţionale, precum şi reglementările legale în materie prevăd mecanismele specifice de garantare a reprezentării parlamentare: votul dublu, lista specială de votare, circumscripţii speciale şi alegeri proporţionale.

Potrivit art.64 din Constituţie
, comunităţile italiană şi maghiară sunt direct reprezentate la nivel local şi au reprezentanţi în Adunarea Naţională. Această garanţie acordată membrilor celor două minorităţi naţionale este în continuare detaliată la art.80, potrivit căruia „întotdeauna, în Adunarea Naţională, se alege un deputat al comunităţii naţionale italiane şi un deputat al comunităţii naţionale maghiare”. Acelaşi articol 80 prevede că „Deputaţii, cu excepţia deputaţilor comunităţilor naţionale, sunt aleşi conform principiului reprezentării proporţionale, cu respectarea pragului de 4% necesar pentru alegerea în Adunarea Naţională, luându-se în considerare influenţa decisivă a alegătorilor asupra alocării de mandate pentru candidaţi.”
Alegătorii aparţinând acestor minorităţi naţionale beneficiază de vot dublu: un vot special pentru alegerea reprezentanţilor lor în Adunarea Naţională şi un vot general pentru alegerea altor reprezentanţi. 

Pentru alegerea deputaţilor reprezentând comunităţile naţionale italiană şi maghiară, se formează circumscripţii speciale în regiunile de reşedinţă ale reprezentanţilor acestor comunităţi. (Legea privind alegerile pentru Adunarea Naţională, art.20)

În acelaşi scop, se înfiinţează comisii electorale pentru circumscripţiile electorale speciale. (Legea privind alegerile pentru Adunarea Naţională, art.22)
Candidaţii comunităţilor naţionale italiană sau maghiară se nominalizează pe baza semnăturilor a cel puţin 30 de alegători care sunt membri ai comunităţilor naţionale italiană sau maghiară (Legea privind alegerile pentru Adunarea Naţională, art.45)

Regulamentul Adunării Naţionale prevede, la art. 29, că, împreună, cei doi deputaţi reprezentând minorităţile naţionale au statutul de grup politic.

2.  State membre care au adoptat dispoziţii/măsuri pozitive pentru facilitarea reprezentării parlamentare a minorităţilor

Fără a garanta rezervarea de mandate pentru minorităţile naţionale în organele alese, sistemele electorale din unele state membre facilitează reprezentarea parlamentară a organizaţiilor minorităţilor. 

BELGIA
În Belgia, ansamblul instituţiilor este conceput astfel încât să stabilească un echilibru între diversele grupuri lingvistice (mai degrabă decât între minorităţile propriu-zise). În plus, în anumite teritorii mixte din punct de vedere lingvistic, au fost operate modificări care permit reprezentarea în organele alese a alegătorilor aparţinând unor comunităţi lingvistice diferite. Astfel, în centrul ţării, a fost creată o circumscripţie mixtă de mari dimensiuni - circumscripţia Bruxelles-Hal-Vilvorde -, care acoperă simultan regiunea bilingvă Bruxelles-Capitală şi două arondismente flamande în care îşi au reşedinţa un număr mare de francofoni. Alegătorii acestei circumscripţii pot vota pentru candidaţii de pe listele flamande sau francofone, atât pentru Camera Reprezentanţilor, cât şi pentru Senat.

În ceea ce priveşte alegerea Senatului, pentru care alegătorii din întreaga ţară sunt repartizaţi în două colegii electorale - Colegiul electoral francez şi Colegiul electoral flamand -, pentru alegerea a 15 şi respectiv, 25 de senatori, alegătorii din Bruxelles-Hal-Vilvorde pot vota pentru lista flamandă sau pentru lista francofonă, aparţinând, astfel, în funcţie de alegerea făcută, unuia din cele două colegii. 

CIPRU
▪ Potrivit art. 62 alin 2 din Constituţie
, minoritatea turcă are garantat un număr de 24 de locuri în Parlament. Începând cu alegerile parlamentare desfăşurate în anul 1964, aceste locuri au rămas neocupate.

▪ Membrii grupurilor religioase maronit, armean şi latin se bucură de toate drepturile politice acordate cetăţenilor ciprioţi. 

Potrivit legilor privind grupurile religioase din perioada 1970-1996 (articolele 3 şi 4), un reprezentant al fiecărui grup religios este ales, cu statut consultativ, în Camera Reprezentanţilor. Fiecare reprezentant are dreptul de a prezenta opiniile/observaţiile grupului său referitoare la subiecte legate de acest grup/diverse subiecte în faţa oricărui organ/comisie a Camerei Reprezentanţilor sau a oricărui organ/autoritate a Republicii.
DANEMARCA

▪ Potrivit prevederilor art.12 al Legii electorale din 1987 (cu modificările şi completările ulterioare), partidul care reprezintă minoritatea germană este exceptat de la regula pragului electoral de 2%, iar înregistrarea candidaţilor acestuia în campania electorală nu necesită prezentarea unei liste de semnături.

▪ Potrivit art.28 din Constituţie
, reprezentanţii Insulelor Feroe şi ai Groenlandei au rezervate câte 2 mandate în Folketing (Parlamentul danez), atribuite reprezentanţilor formaţiunilor politice cel mai bine clasate în scrutinul care are loc în aceste teritorii. 
Insulele Faroe şi Groenlanda sunt comunităţi cu autoguvernare în cadrul statului danez. În cadrul structurii statului, prin Home Rule Acts, a fost introdus în 1948 şi, respectiv, în 1979, un tip extins de autoguvernare, pentru aceste comunităţii definite teritorial (geografic). Aceste acorduri de autoguvernare nu sunt întemeiate pe criterii etnice sau lingvistice. În consecinţă, populaţiile acestor teritorii nu intră sub incidenţa convenţiilor internaţionale, în sensul definirii lor ca minorităţi ale Danemarcei. Insulele Faroe şi Groenlanda sunt părţi ale Regatului danez, iar Constituţia asigură comunităţii din fiecare insulă, câte două din cele 179 de mandate parlamentare.  
FINLANDA

▪ Nu există partide ale minorităţilor naţionale; persoanele active politic care reprezintă grupuri ale minorităţilor fac parte din diverse partide politice. 

Legislaţia nu prevede alocarea anticipată de mandate parlamentare pentru reprezentanţii minorităţilor naţionale. Dreptul de a propune candidaţi la alegerile parlamentare aparţine partidelor politice înregistrate şi, în condiţiile legii, unor grupuri de persoane cu drept de vot (Constituţie, art.25, alin.3).

▪ Totuşi, potrivit art.25, alin.2 din Constituţie
, la alegerile parlamentare, Insulele Åland reprezintă o circumscripţie care îşi alege un reprezentant în Parlament:

„Art.25

(…)

La alegerile parlamentare, în funcţie de numărul de cetăţeni finlandezi, teritoriul ţării se divizează în cel puţin 12 şi cel mult 18 circumscripţii electorale. Suplimentar, Insulele Åland îşi constituie propria circumscripţie pentru alegerea unui reprezentant.”

GERMANIA

Minorităţile naţionale sunt reprezentate de grupuri de cetăţeni germani rezidenţi tradiţionali în Germania, care se disting de majoritatea populaţiei prin limbă, cultură şi istorie şi care doresc să îşi păstreze identitatea: minoritatea daneză, poporul sorab, frisienii din Germania şi grupul etnic al populaţiei sinti şi al romilor germani. Cu excepţia ultimului grup, aceştia sunt aşezaţi în zone specifice din anumite landuri: Schleswig-Holstein, Saxonia, Brandenburg şi Saxonia Inferioară.

Libertatea membrilor individuali ai unei minorităţi naţionale de a decide pentru ei înşişi dacă doresc să fie identificaţi cu o anumită minoritate naţională şi, prin urmare, dacă doresc să fie trataţi ca aparţinând unei minorităţi naţionale, reprezintă un element fundamental al protecţiei minorităţilor naţionale, bazat pe principiile democratice.

În ce priveşte măsurile pozitive, în materie electorală, vizând minorităţile naţionale, Germania a optat pentru neaplicarea cerinţei pragului legal electoral de 5% pentru partidele politice ale minorităţilor naţionale (Legea federală electorală, art.6, paragraf 3) 
.  În practică, această exceptare nu conduce la obţinerea, de către minorităţile naţionale, de mandate în adunările legislative federale. Situaţia nu este aceiaşi pentru alegerile parlamentare de land, unde reprezentanţii minorităţilor naţionale (îndeosebi ai minorităţii daneze, în landul Schleswig-Holstein şi ai minorităţii sorab, în landul Brandenburg) concretizează beneficiul acestei facilităţi electorale, fiind încurajaţi să adere la partidele politice care le reprezintă interesele.
ITALIA
O acţiune pozitivă în favoarea minorităţilor este prevăzută de legea italiană privind alegerea reprezentanţilor italieni în Parlamentul European. Lista candidaţilor propuşi de partidele/grupurile politice ale minorităţii de expresie franceză din Val d’Aoste, de expresie germană din provincia Bolzano şi de expresie slovenă din regiunea autonomă Friuli-Venezia-Giulia are autorizarea de a fi alăturată unei alte liste de candidaţi din aceiaşi circumscripţie electorală în scopul participării la repartizarea mandatelor. Orice alegător are dreptul de a-şi exprima trei preferinţe individuale – printre care o preferinţă pentru un candidat figurând pe lista minoritarilor. După atribuirea mandatelor pentru aceste liste, candidaţii care figurează pe o listă sau pe liste grupate sunt aleşi în funcţie de numărul voturilor favorabile. În cazul în care nici un candidat de pe lista minorităţilor nu este ales, cel care a întrunit cel mai mare număr de voturi favorabile este proclamat ales în locul unui candidat de pe o altă listă, dacă l a obţinut cel puţin 50.000 de voturi favorabile (Legea nr.18 din 24 ianuarie 1979, articolele 12, 14 şi 22).

POLONIA

Potrivit art.197 din Codul electoral
, listele comisiilor electorale înfiinţate de alegătorii asociaţi în organizaţii înregistrate ale minorităţilor naţionale sunt scutite de condiţia obţinerii pragului electoral de 5%. Pentru a beneficia de această scutire, alegătorii asociaţi în organizaţii înregistrate ale minorităţilor naţionale au obligaţia de a depune, la Comisia Electorală Naţională, cu 5 zile înainte de data alegerilor, o declaraţie în acest sens.
Până în prezent, numai comisia electorală a minorităţii germane „German Minority” a avut succes în alegeri. La alegerile parlamentare din anul 2015, aceasta a reuşit să obţină un mandat în cadrul Camerei Deputaţilor.

III. CONCLUZII 

▪ Reprezentarea minorităţilor în organele alese poate fi garantată prin aplicarea dispoziţiilor generale ale dreptului electoral sau a unor dispoziţii specifice. Situaţia depinde de un anumit număr de variabile: natura regulilor electorale (de exemplu, sistemul proporţional sau majoritar), repartizarea minorităţilor (în particular, dacă acestea sunt majoritare într-o anumită zonă) şi gradul de integrare în a minorităţilor în sistemul politic.

În principiu, interesul pe termen lung al minorităţilor şi al societăţilor în general, este mai bine servit de o reprezentare în cadrul „sistemului electoral ordinar” care garantează drepturi egale cetăţenilor, indiferent de apartenenţa iniţială la un grup. Totuşi, dacă este necesar, acest lucru nu exclude măsuri specifice de natură tranzitorie care să asigure minorităţilor o reprezentare corespunzătoare. Astfel de măsuri cuprind, între altele, excepţiile de la regulile privind pragul, mandatele rezervate şi suprareprezentarea regiunilor în care minoritatea este majoritară.
De asemenea, se poate considera că o organizare politică mai descentralizată ar oferi, eventual, alte răspunsuri, mai ales dacă minorităţile naţionale sunt concentrate în anumite regiuni. Recunoaşterea autonomiilor regionale în Italia (Trentin-Haut Adige, Val d’Aoste), în Spania (Catalonia, Tara Bascilor), în Marea Britanie (Scoţia), demonstrează că organizarea statelor poate concilia unitatea politică cu prezenţa minorităţilor, cu respectarea supremaţiei drepturilor universale.

▪ Recomandările lui Lund, Înaltul Comisar pentru Minorităţile Naţionale al OSCE, referitoare la participarea efectivă a minorităţilor naţionale la viaţa publică
 se concentrează asupra importanţei procesului electoral în facilitarea participării minorităţilor naţionale la viaţa politică, ţinând cont de experienţa dobândită în Europa şi în lume.
Persoanelor aparţinând minorităţilor naţionale trebuie să li se garanteze dreptul de a participa la conducerea afacerilor publice (inclusiv dreptul de a alege şi de a fi ales), precum şi libertatea de a înfiinţa partide politice – indiferent că se bazează, în mod majoritar sau nu, pe o identitate comunitară.

Facilitarea reprezentării minorităţilor naţionale poate fi realizată prin intermediul unor dispoziţii ale sistemului electoral referitoare la: 

- crearea de circumscripţii electorale uninominale (care ar putea fi suficiente pentru reprezentarea minorităţilor concentrate geografic);

- reprezentarea proporţională;

- anumite forme de vot preferenţial implicând un clasament al candidaţilor în ordinea de preferinţă – votul unic transferabil (proporţional), votul alternativ (majoritar);

- stabilirea unor praguri electorale scăzute (sau chiar eliminarea acestora) 

- decupajul circumscripţiilor electorale.

▪ Codul de conduită în materie electorală

Codul de conduită în materie electorală precizează diferite aspecte ale votului egal, care este unul din principiile patrimoniului electoral european. Votul egal include, printre altele :
« 2.1. Egalitatea numerică a voturilor : în mod normal, fiecare alegător dispune de un vot ; în cazul în care sistemul electoral acordă alegătorilor mai mult de un vot, fiecare alegător dispune de acelaşi număr de voturi (principiul o persoană – un vot în sens restrâns).

2.2. Egalitatea forţei electorale : mandatele trebuie repartizate în mod egal între circumscripţii. »

Codul de bună conduită în materie electorală conţine în particular o dispoziţie specifică privind protecţia minorităţilor, formulată după cum urmează :

« 2.4. Egalitatea şi minorităţile naţionale

b.  În principiu, nu este contrară egalităţii votului adoptarea de reguli specifice care garantează minorităţilor naţionale mandate rezervate sau care prevăd o excepţie de la regulile normale de atribuire a mandatelor (de exemplu, eliminarea condiţiei pragului) pentru partidele minorităţilor naţionale… ».
Potrivit dispoziţiilor Codului, regulile speciale care garantează minorităţilor naţionale mandate rezervate sau care prevăd excepţii la criteriile normale de atribuire a mandatelor pentru partidele reprezentând minorităţile naţionale nu sunt, teoretic, contrare egalităţii de voturi.

Numărul şi dimensiunea circumscripţiilor electorale pot fi definite în scopul întăririi participării minorităţilor, îndeosebi în teritoriile în care acestea reprezintă o parte importantă a populaţiei. În acest caz, delimitarea entităţilor teritoriale (circumscripţii, municipalităţi) poate favoriza reprezentarea minorităţilor naţionale şi împiedica dispersarea membrilor acestora.

În această perspectivă, este necesar ca statele membre să ţină cont de prezenţa uneia sau mai multor minorităţi pe teritoriul lor, împărţind teritoriul în subdiviziuni politice sau administrative şi în circumscripţii electorale ; « cu cât sistemul electoral este mai proporţional, cu atât mai mult permite minorităţilor, chiar dispersate, să fie reprezentate în organul ales ».

� Codul bunelor practici în materie electorală. Linii directoare şi raport explicativ, adoptate de Comisia Europeană pentru Democraţie prin Drept, în cadrul celei de-a 52-a sesiuni plenare (Veneţia, 18-19 octombrie 2002)


http://www.venice.coe.int/webforms/documents/default.aspx?pdffile=CDL-AD(2002)023rev-rom


� Convenţia-cadru privind protecţia minorităţilor naţionale


http://www.anr.gov.ro/docs/legislatie/internationala/Conventia_Cadru_pentru_Protectia_Minoritatilor_Nationale.pdf


� Commission Européenne pour la Démocratie par le Droit (Commission de Venise), Rapport sur le mode de désignation des candidats au sein des partis politiques, Adopté par le Conseil des élections démocratiques à sa 51e réunion (Venise, 18 juin 2015) et par la Commission de Venise à sa 103e session plénière (Venise, 19-20 juin 2015), Étude no.721/2013, CDL-AD(2015)020


http://www.venice.coe.int/webforms/documents/default.aspx?pdffile=CDL-AD(2015)020-f


� Commission de Venise, Code de bonne conduite en matière électorale


� „Art.3 


1. Orice persoană aparţinând unei minorităţi naţionale are dreptul să aleagă liber dacă să fie tratată sau nu ca atare şi nici un dezavantaj nu poate rezulta dintr-o asemenea alegere ori din exerciţiul drepturilor legate de aceasta.  


2. Persoanele aparţinând minorităţilor naţionale pot exercita drepturile şi libertăţile ce decurg din principiile enunţate în prezenta Convenţie-cadru, individual sau în comun cu alţii.”





� Commission Européenne pour la Démocratie par le Droit (Commission de Venise), Rapport sur le droit électoral et l’administration des élections en Europe – Etude de synthèse sur certains défis et problèmes récurrents, CDL-EL(2013)006-e, punctul 183, p.136


http://www.venice.coe.int/webforms/documents/?pdf=CDL-EL%282013%29006-e


� Report on electoral rules and affirmative action for national minorities’ participation in decision-making process in European countries,  Appendix -   Electoral law and national minorities (document CDL-INF(2000)004), Conclusion, pp 99-100


http://www.venice.coe.int/webforms/documents/?pdf=CDL-EL%282013%29006-e





� Rapport sur le double vote des personnes appartenant à des minorités nationales adopté par le Conseil des élections démocratiques lors de sa 25e réunion (Venise, 12 juin 2008) et par la Commission de Venise lors de sa 75e session plénière (Venise, 13-14 juin 2008), CDL-AD(2008)013-f


http://www.venice.coe.int/webforms/documents/?pdf=CDL-AD(2008)013-f





� Ibidem


� Report on electoral rules and affirmative action for national minorities’ participation in decision-making process in European countries, adopted by the Council for Democratic Elections at its 12-th meeting (Venice, 10 March 2005) and the Venice Commission at its 62th Plenary Session (Venice, 11-12 March 2005)


http://venice.coe.int/webforms/documents/?pdf=CDL-AD%282005%29009-e


� Sistemul de mandate rezervate există şi în Bosnia Herzegovina, mai ales pentru alegerile locale: astfel, membrii tuturor minorităţilor naţionale reprezentând până la 3% din populaţia totală a unei municipalităţi au dreptul la cel puţin un mandat în adunarea sau în consiliul municipal (art.13A din Legea electorală).





� Constitution of the Republic of Croatia


http://www.constitution.org/cons/croatia.htm


� Constitutional National Minority Rights Act


http://www.sabor.hr/the-constitutional-act-on-the-rights-of-national-m


� Act on Election of Representatives to the Croatian Parliament


http://www.sabor.hr/Default.aspx?art=16930


� Constitution


http://www.legislationline.org/documents/action/popup/id/3837


� National Assembly Elections Act


http://www.legislationline.org/documents/action/popup/id/3825


� Rules of procedure of the National Assembly


http://www.dz-rs.si/wps/portal/en/Home/ODrzavnemZboru/PristojnostiInFunkcije/RulesoftheProcedureText





� The Constitution of the Republic of Cyprus


http://www.presidency.gov.cy/presidency/presidency.nsf/all/1003AEDD83EED9C7C225756F0023C6AD/$file/CY_Constitution.pdf


� The Constitutional Act of Denmark


http://www.thedanishparliament.dk/Democracy/The_Constitutional_Act_of_Denmark.aspx


� The Constitution of Finland


http://www.finlex.fi/fi/laki/kaannokset/1999/en19990731.pdf


� Federal Elections Act


https://www.bundeswahlleiter.de/en/bundestagswahlen/downloads/rechtsgrundlagen/bundeswahlgesetz_engl.pdf


� Poland Elections Code


� Rapport sur le double vote des personnes appartenant à des minorités nationales adopté par le Conseil des élections démocratiques lors de sa 25e réunion (Venise, 12 juin 2008) et par la Commission de Venise lors de sa 75e session plénière (Venise, 13-14 juin 2008), CDL-AD(2008)013-f


http://www.venice.coe.int/webforms/documents/?pdf=CDL-AD(2008)013-f





� Recommandations de Lund sur la Participation Effective des Minorités Nationales a la Vie Publique & Note Explicative, Septembre 1999


http://www.osce.org/fr/hcnm/32245?download=true


� Rapport sur le double vote des personnes appartenant à des minorités nationales adopté par le Conseil des élections démocratiques lors de sa 25e réunion (Venise, 12 juin 2008) et par la Commission de Venise lors de sa 75e session plénière (Venise, 13-14 juin 2008), CDL-AD(2008)013-f


http://www.venice.coe.int/webforms/documents/?pdf=CDL-AD(2008)013-f

